Izvor: N1

N1 ekskluzivno donosi tajni snimak sa sastanka poljoprivrednika i poverenika Srpske napredne stranke u Somboru, Slobodanom Stanićem, gde im on savetuje kako da mimo zvanične licitacije za državno zemljište, koja u tom gradu još nije održana, uđu i nelegalno obrađuju zemlju, i ako bude problema, da se pozovu na njega.

Paori su tajno snimili sastanak sa Slobodanom Stanićem, glavom Srpske napredne stranke u Somboru, koji je održan nakon što je njive iz njihovog atara, bez dozvole, počela da obrađuje jedna srbobranska firma. Na snimku se čuje kako im Stanić savetuje da učine isto.

PROČITAJTE JOŠ: Poverenik SNS osuđen za ratni zločin u Hrvatskoj

“Pokazaćeš im taj papir, i reci, ja sam se dogovorio sa Stanićem, nisam mogao sa odeljenjem za poljoprivredu… Znači, tako ćemo izaći u susret ovim ljudima koji traže. Tako da znaš dole, a ja ću obavestiti poljočuvare kako će nastupati. Ali ja ovo radim protivzakonito, alo“, izgovara Stanić na pomenutom snimku.

Ljudi koji su sedeli za stolom sa Stanićem su nakon sastanka, dobili prijave od inspekcije, a uzurpatorska firma nastavila je da obrađuje zemlju, zbog čega su se odlučili da iznesu snimak u javnost i o slučaju obaveste Ministarstvo poljoprivrede. Autor snimka Đorđe Graovac kaže da ih je za Stanićev sto poslao gradski većnik za poljoprivredu.

“Nakon višesatnog sastanka u opštini, oni su nas uputili na gospodina Stanića, rekavši da on ima potpunu vlast i da se za sve pita“, kaže Graovac.

Stanić, inače prvostepeno osuđen na 20 godina zatvora zbog ratnog zločina u Hrvatskoj zvanično ne obavlja nikakvu javnu funkciju. Da ovaj čovek, ipak, “vedri i oblači“ Somborom, govori i činjenica da je ekipa N1 razgovor sa njim vodila u kabinetu predsednika Skupštine opštine. Na pitanje odakle mu ingerencije da savetuje nelegalne radnje, kaže da je u pitanju bio prijateljski savet.

“Nisu ingerencije, to je bio čist neformalni razgovor u kafiću, jer smo bili na kafi. Ljudi su savatali mene zbog toga što su bili u županiji, kod većnika za poljoprivredu, koji ih je jednostavno išikanirao i poslao ih da idu u Srpsku naprednu stranku, da traže mene, da vide šta će“, tvrdi Stanić.

Zašto paori odgovor na pitanje šta će, umesto preko zvaničnih kanala, moraju da traže u kafani? Ne zna ni prvi čovek grada Saša Todorović. “Ja jesam načuo da postoji takav snimak, ali ne znam šta očekujete od mene da prokomentarišem“, kaže gradonačelnik Todorović, a na tvrdnje poljoprivrednika da su ih iz opštine poslali kod njega, “jer se on za sve pita“, odgovara pitanjem: “A...dobro. Da li vi verujete u to?“

Za verovati, ili ne verovati je činjenica da je gradsko veće već zvanično podržalo kao budućeg investitora firmu BSP Srbobran, koja je uzurpirala 2,3 hiljade hektara državne zemlje u toj opštini. Njihove traktore i N1 je i danas zatekao u setvi, bez ikakve dozvole, a lokalne paore, kako očajno pokušavaju da ih spreče u tome.

Tako izgleda sprovođenje zakona na njivi, kada zakona nema. Poljoprivrednici iz Gakova prinuđeni su da svakodnevno zaustavljaju one koji uzurpiraju njihovu zemlju, bez ikakvog prisustva policije, i bez ikakvih rezultata.

00:00 Izvor: N1info

Obrađivali da zemlja ne bi “ostala neobrađena”

Povodom ove priče oglasio se punomoćnik firme "Graničar" AD Gakovo iz Gakova, objašnjavajući da to preduzeće već 65 godina, obrađuje poljoprivredno zemljište na teritoriji Sombora i predstavlja svojinu Republike Srbije.

U dopisu se navodi da su poljoprivredne mašine, na snimcima N1 vlasništvo firme “Graničar” i da su obrađivale zemlju kako u toku ove kalendarske godine ne bi ostala neobrađena, jer su ranije trpeli štetu čekajući postupak licitacije.

Punomoćnik “Graničara” sumnja da su, kako kaže “pojedinci imali cilj da zloupotrebe i uzurpiraju poljoprivredno zemljište na kome je to preduzeće prethodnih decenija zasnivalo svoju delatnost i time obezbeđivalo egzistenciju stanovnicima ovog kraja Srbije.